**ПСИХОЛОГИЈА**

ЦИЉ И ЗАДАЦИ

**Циљ** наставе психологије је да допринесе формирању зреле,одговорне,социјализоване иасертивне особе као и подршка развоју компетенција значајних за обављање професионалних активности и наставак школовања кроз стицање функционалних знања о основним карактеристикама психичког живота и понашања човека, формирање ставова и овладавање вештинама.

**Задаци** наставе психологије су да ученици:

* стекну основна знањима о психичким процесима, особинама, стањима и њиховом манифестовању у понашању;
* упознају органске основе и друштвене чиниоце психичког живота;
* разумеју психички живот особе као целину међусобно повезаних процеса, стања и особина;
* разумеју сопствену личност као део друштва и света око себе, увиде значај отворености за промене и лично ангажовање за сопствени развој и развој друштва;
* ојачају самосвест и развију реалистичну слику о себи, одговорност према себи, другим људима, и животној средини;
* разумеју психолошке основе међуљудских односа, унапреде комуникацијске вештине, вештине конструктивног решавања конфликата, асертивног понашања и емпатије;
* упознају основне карактеристике и могућности превазилажења фрустрација и унутрашњих конфликата, као и потенцијалних развојних криза у адолесцетном узрасту;
* унапреде сарадњу са другима, као и спoсобности за тимски рад и неговање социјалних и емоционалних односа;
* примењују стечена знања и вештине при доношењу одлука и решавању проблема из свакодневног живота;
* унапреде способности за прикупљање, анализу, организацију, критичку процену, примену и преношење информација релеватних за психички живот човека;
* унапреде стратегије и технике успешног учења и развију самоефикасност и позитивне ставове према учењу и образовању током целог живота;
* унапреде способност аргументације сопствених ставова и критичког мишљења;
* негују интелектуалну радозналост и морално расуђивање;
* разумеју концепт менталног здравља и значај превенције, унапреде здраве животне стилове и примењују их свакодневном животу;
* развију ставове и вредности значајне за живот у савременом мултикултуралном и демократски уређеном друштву засноване на поштовању људских права, толеранцији, солидарности, уважавању различитости и родне равноправности.

**САДРЖАЈИ ПРОГРАМА**

**I I РАЗРЕД**

**(2 часа недељно, 72 часа годишње)**

ПРЕДМЕТ, ГРАНЕ И МЕТОДЕ ПСИХОЛОГИЈЕ (2)

Предмет, теоријски и практични задаци психологије.

Психологија као систем научних дисциплина.Однос психологије и других наука.

Методе и технике психолошких истраживања.

ОРГАНСКЕ ОСНОВЕ И ДРУШТВЕНИ ЧИНИОЦИ ПСИХИЧКОГ ЖИВОТА (3) Улога и значај нервног система и чула у психичком животу човека.

Жлезде са унутрашњим лучењем.

Развој психичког живота човека. Чиниоци индивидуалног развоја.

ОСНОВНЕ ПСИХИЧКЕ ПОЈАВЕ - ПСИХИЧКИ ПРОЦЕСИ, ОСОБИНЕ И СТАЊА ОСЕЋАЈИ И ОПАЖАЈИ (6)

Појам осећаја и опажаја - улога дражи, чулног органа, нервних путева и можданих центара у настанку осета и опажаја. Праг дражи.

Диференцијација опажајног поља и организација опажаја - утицај искуства, мотивације и културе.

Перцептуалне способности - оштрина вида и слуха. Сензомоторна координација и спретност. Професионални значај сензомоторних способности.

Пажња - појам, чиниоци и особине. Визуелне и аудитивне поруке -проблем привлачења пажње и саопштавање информација.

Опажање особа - врста података и дражи. Прва импресија -законитости у формирању утиска о другој особи. Грешке у опажању особа. Опажање (атрибуција) узрока сопственог и туђег понашања.

УЧЕЊЕ И ПАМЋЕЊЕ (5)

Појам и врсте учења - условљавање, инструментално условљавање, увиђање, учење по моделу.

Врсте учења према садржају - моторно и вербално учење. Трансфер учења - појам, врсте, ефекти. Појам и врсте памћења - краткотрајно и дуготрајно памћење; репродукција и препознавање. Квалитативне промене у садржајима памћења.

Појам и чиниоци заборављања. Проблеми природе памћења и заборављања. Психолошки проблеми сведочења.

Психолошки услови успешног учења - способности за учење, методе успешног учења.

Мотивација за учење.

МИШЉЕЊЕ И СПОСОБНОСТИ (9)

Појам мишљења - мишљење као схватање односа, мишљење и асоцијације. Улога знања и искуства у мишљењу.

Врсте мишљења - имагинативно и реалистичко, конвергентно и дивергентно. Појам и критеријуми стваралачког мишљења. Појам, значај и предуслови критичког мишљења. Врсте мисаоних операција и њихов развој - својства дечјег мишљења, својства и облици мишљења адолесцента.

Појам интелигенције. Структура и мерење интелектуалних способности. Развој интелектуалних способности и индивидуалне разлике.

ЕМОЦИЈЕ (8)

Појам емоције и емоционалног реаговања - основна и сложена осећања.

Органске промене у склопу емоција и изражавање емоција. Схватање о природи емоција.

Емоције детета, емоционалност у пубертету и адолесценцији, зрелом добу и старости.

Значај емоције за ментално здравље. Контрола емоционалног реаговања. Анксиозност.

Стрес-реакције у стресу. Стратегије савладавања стреса. Психосоматска обољења.

Психичке трауме. Емоционална интелигенција.

МОТИВАЦИЈА (6)

Појам и врсте мотива - стање мотивисаности. Хијерархија и развој мотива. Пример биолошких (хомеостатичких) мотива - глад, жеђ, сексуални мотив, мотив родитељства. Социјализација психолошких потреба.

Лични и социјални мотиви. Мотиви интелектуалног рада. Задовољење и осујећење мотива: спољашње и унутрашње препреке; реалистичко и нереалистичко реаговање на осујећење (фрустрације); механизми одбране.

Социјални конфликти - настанак, ток и развој. Начини поступања у конфликтним ситуацијама. Преговарање и посредовање. Конструктивно решавање конфликата.

ИНТЕРЕСОВАЊА, СТАВОВИ И ВРЕДНОСТИ (3)

Интересовања, ставови и вредности - појам и значај. Формирање, мењање и одржавање ставова и вредности. Конформизам. Деловање ставова и вредности на психичке процесе и понашање. Мотивациони карактер интересовања, ставова, вредности.

Појам, настанак, ток и развој предрасуда и дискриминације. Прихватање различитости.

Редукција стереотипа.

Вредности и вредносне оријентације. Однос адолесцената према вредностима и нормама средине.

Пропаганда. Гласине. Психолошки рат. Јавно мњење - значај изучавања.

ТЕОРИЈЕ ЛИЧНОСТИ (2)

Преглед општих теорија личности: Фројд, Фром, Олпорт. Схватање личности у хуманистичкој психологији.

ПОРЕМЕЋАЈИ ДУШЕВНОГ ЖИВОТА И ПОНАШАЊА (5)

Измењено стање свести: сан, хипноза, сугестија, дејство наркотика. Облици неприлагођеног понашања. Деликвенција, наркоманија, алкохолизам.

Појам и врсте менталних болести, неурозе, психозе, психопатије. Превенција поремећаја душевног живота и понашања.

ОСОБА У СОЦИЈАЛНОЈ ИНТЕРАКЦИЈИ

КОМУНИКАЦИЈА (6)

Појам и значај комуникације. Комуникација као врста социјалне интеракције - учесници, средства и фазе комуникационог процеса.

Вербална и невербална комуникација. Извори порука, узроци неспоразума у комуникацији. Вештина комуникације: активно слушање, дефинисање потреба, давање повратне информације, ја говор, асертивно - самопоуздано реаговање.

Психолошки аспекти успешне комуникације са странкама. Улога социјалне интелигенције у професионалној комуникацији.

ЖИВОТ У ГРУПИ (2)

Појам и врсте друштвених група - мале и велике групе, примарне и реферетне групе. Формирање мале групе. Значај групе за чланове и друштвену средину, групне норме, односи у групи и руковођење групом.

Групни процеси - упоредна и заједничка активност, тимски рад, такмичење и сарадња, групно одлучивање, групно решавање проблема.

ЉУДИ У МАСИ (1)

Публика. Мноштво: манифестације, демонстрације. Гомила - паника, руља, линч.

Социјални покрети - групне социјалне акције, мировни покрет, еколошки покрет.

**НАЧИН ОСТВАРИВАЊА ПРОГРАМА (УПУТСТВО)**

Садржај овог програма чини репрезентативан, али и веома селективан узорак из области опште психологије са којим се ученици по први пут сусрећу у свом школовању. Он је тако састављен да уз одговарајућу методологију рада са ученицима треба да обезбеди остварење широко постављеног циља предмета и дефинисаних бројних задатака који се односе, како на стицање функционалних знања и овладавање вештинама, тако и на формирање ставова и вредности. Ученици са тим задацима треба да буду упознати јер ће им то пружити јаснију слику о предмету као и начину на који се реализује.

Програмски садржаји су организовани у тематске целине за које је наведен оптималан број часова за реализацију. Наставник, при изради оперативних планова, дефинише степен прораде садржаја и динамику рада, водећи рачуна да се не наруши целина наставног програма, односно да свака тема добије адекватан простор и да се планирани циљеви и задаци предмета остваре. При томе, треба имати у виду да формирање ставова и вредности, као и овладавање вештинама представља континуирани процес и резултат је кумулативног дејства целокупних активности на часовима психологије што захтева већу партиципацију ученика, различита методска решења, велики број примера и коришћење информација из различитих извора.

Многи психолошки појмови из програма се појављују у склопу различитих тема што омогућава њихово међусобно повезивање. На тај начин се њихово значење продубљује, а психички живот и понашање особе представља на холистички начин, као сложена интерактивна целина.

Квалитет наставе и остварење бројних задатака предмета се обезбеђује усаглашавањем садржаја са одговарајућим методичким активностима, сталном разменом информација, навођењем примера и указивањем на примену. Реализација програма треба да се одвија у

складу са принципима активне, проблемске и истраживачке наставе са сталним рефлексијама на одговарајуће појаве из живота и искуства ученика.

* реализацији овог програма наставници пружају информације, осмишљавају, организују и усмеравају ученичке активности, креирају атмосферу у којој се настава одвија, дају повратну информацију, процењују напредовање ученика и оцењују их.

За подстицање ученичких активности изузетно су важна питања која им се постављају. Она би требало да буду унапред припремљена, са свешћу шта се њима жели постићи у односу на циљеве и задатке предмета, јасна, захтевна али не и сувише компликована, по тежини различита да би подстакла учешће већег броја ученика.

Питања добијају пун смисао уколико су праћена одговарајућом повратном информацијом од стране наставника али и других ученика. Повратна информација може бити ново питање, парафразирање, похвала, упућивање на нове изворе информација. Она доприноси остварењу

многих задатака, подстицању самопоуздања ученика, њиховог учешћа у раду и мотивисању за предмет.

Праћење напредовања ученика се одвија на сваком часу, свака активност је добра прилика за процену напредовања и давање повратне информације, а оцењивање ученика се одвија у складу са Правилником о оцењивању. Ученике треба оспособљавати и охрабривати да процењују сопствени напредак у остваривању задатака предмета, као и напредак других ученика уз одговарајућу аргументацију.

Садржај психологије има природну везу са садржајима других предметима као што су српски језик, историја, грађанско васпитање и неки правни предмети. Ученицима треба стално указивати на ту везу, и по могућности, са другим наставницима организовати тематске часове. Осим тога, ученицима треба указивати и на везу са предметима које ће тек изучавати као што су социологија, филозофија. На тај начин знања, ставови, вредности и вештине стечене у оквиру наставе психологије добијају шири смисао и доприносе остваривању општих образовних и васпитних циљева, посебно оних који се односе на унапређивање когнитивног, емоционалног и социјалног развоја ученика.

Практична настава је добра прилика да ученици препознају и, у некој мери, примењују знања и вештине стечене на часовима психологије, о чему би на редовним часовима разменили искуство.